DA: Ramaphosa se kabinet ŉ ‘noodlottige kompromis’Mmusi Maimane, leier van die DA, tydens ŉ debat oor die 2017 staatsrede. Die Demokratiese Alliansie (DA) het David Mabuza se aanstelling as adjunkpresident van Suid-Afrika as ŉ noodlottige kompromis bestempel. Pres. Cyril Ramaphosa het Maandag omstreeks 22:15 regstreeks uit die Uniegebou wysigings in sy kabinet aangekondig. Hy het tydens die kabinetskommeling vir David Mabuza, premier van Mpumalanga en adjunkpresident van die ANC, as adjunkpresident aangewys. Mabuza sal amptelik in dié pos ingesweer word sodra hy as lid van die nasionale vergadering ingesweer is. Mmusi Maimane, leier van die DA, het in ŉ verklaring gesê Mabuza se aanstelling ondermyn Ramaphosa se beoogde planne, veral om korrupsie te beveg. “Dit lei geen twyfel dat Mabuza onbevoeg is om die adjunkpresident van Suid-Afrika te wees nie. Hy is gedurende die afgelope twee dekades in sy amp in die middel van omstredenheid wat blatante korrupsie tot boewery insluit. Sy aanstelling as adjunkpresident hou ŉ gevaar vir ons land in. Dis boonop teenstrydig met Ramaphosa se verbintenis om ‘korrupsie in openbare instellings ŉ nekslag toe te dien’.” Hy het gesê Ramaphosa se nuwe kabinet wys duidelik dat “die probleem in Suid-Afrika” by die ANC self lê en dat die ministers in Ramaphosa se kabinet ŉ bewys is dat ANC-kaders in sy oë eerste gestel word en die belange van Suid-Afrika tweede. “Die kabinet is steeds vol gekompromitteerde ministers, Gupta-lojaliste en ministers wat van korrupsie beskuldig word. Die besluit om die opgeblase kabinet te behou, beteken dat Ramaphosa nie dié geleentheid benut het om die grootte van die kabinet te sny nie. Ons behoort nie te moet wag vir ŉ oorsigstudie om die ‘sleg’ weg te sny [af te dank] nie,” het hy gesê. Maimane het egter Ramaphosa geprys dat Faith Muthambi, Mosebenzi Zwane, Des van Rooyen, David Mahlobo, Lynne Brown en Bongani Bongo die trekpas gekry het. Hy het die heraanstelling van Pravin Gordhan as die minister van openbare ondernemings en Nhlanhla Nene as minister van finansies as ŉ goeie besluit bestempel. “Ons hoop dat Gordhan die verrotting in ons staatsbeheerde organisasies sal kan uitroei. Nene se terugkeer as minister van finansies moet ook verwelkom word. Nene se eerste taak as minister van finansies moet wees om die toename in belasting- en vervoerkoste terug te trek en voor te stel hoe regeringsbesteding verminder kan word om die tekort wat openbare geld betref aan te vul,” het hy gesê. Intussen het die EFF ook Ramaphosa se kabinetskommeling veroordeel. Mbuyiseni Ndlozi, woordvoerder van die party, het die nuwe kabinet as die blote herbelyning van korrupte amptenare bestempel. Ndlozi het veral gekap na die aanstellings van Malusi Gigaba, Nomvula Mokonyane en Bathabile Dlamini en gesê geen kabinet wat skoon is van korrupsie kan dié ministers insluit nie. Hy het ŉ beroep gedoen om die “hele ANC” te verwerp in die 2019- nasionale verkiesing aangesien Ramaphosa volgens hom nie daarin belangstel om korrupsie te bestry nie. “Ramaphosa se onvermoë om individue wat by korrupsie betrokke is, te ontmasker, is bewys dat niemand die ANC van korrupsie kan red nie,” het hy gesê. Ndlozi sê die EFF verwelkom ook die aanstelling van Nhlanhla Nene.